Fullkomin steinefnaþvottastöð tekin í notkun á Hólabrú Nýverið var tekin í notkun ný steinefnaþvottastöð í malarnámunni að Hólabrú við rætur Akrafjalls . Efnisvinnslan Tak-Malbik ehf. er eigandi þvottastöðvarinnar , en aðeins ein sambærileg stöð er fyrir í landinu . Stöðin er af gerðinni CDE 2500 , er mikið mannvirki og kostaði uppsett um 220 milljónir króna . Undirbúningur og uppsetning hennar var því allnokkuð fyrirtæki . „ Við erum nú búnir að keyra stöðina í mánuð og höfum verið að taka á öllum byrjunarvandamálum , læra að stilla vélarnar þannig að við fáum þau efnisgæði sem við viljum fá og bara læra á tækið almennt , “ segir Halldór Gunnlaugsson , einn þriggja eigenda Tak-Malbiks í samtali við Skessuhorn . Nýja þvottastöðin gerir Tak-Malbiki kleift að skapa aukin verðmæti úr þeim jarðefnum sem unnið er með og fer nú ekkert efni til spillis . Það bætir arðsemi starfseminnar . „ Efninu er mokað í stöðina , hreinsað með vatni og flokkað eftir grófleika . Við höfum möguleika á að skipta efninu í fimm flokka en erum að vinna þrjá eins og er . Grófasta efnið fer í malbik en fínna efnið seljum við ýmist til steypuvinnslu eða sem fylliefni í steypu . Við höfum í gegnum tíðina aðallega unnið steinefni í malbik fyrir Vegagerðina og þar eru gæðakröfur að aukast og vaxandi kröfur um umhverfisvænna efni til að klæða vegi og malbika . Til að uppfylla þær kröfur þurftum við nýjar og betri græjur , “ segir hann . „ En nú getum við einnig hreinsað fínna efni og selt sem hágæða hráefni til steypuvinnslu , efni sem áður var umframefni hjá okkur , “ segir Halldór Gunnlaugsson .